CELEX: 32018D1996
Language: et
Date: 2018-12-14 00:00:00
Title: Komisjoni otsus (EL) 2018/1996, 14. detsember 2018, millega sätestatakse sise-eeskirjad andmesubjektide teavitamise ning nende teatavate õiguste piiramise kohta isikuandmete töötlemisel kaubanduskaitset ja kaubanduspoliitikat käsitlevate uurimiste eesmärgil

17.12.2018   
               
               
                  ET
               
               
                  Euroopa Liidu Teataja
               
               
                  L 320/40
               
            
         KOMISJONI OTSUS (EL) 2018/1996,
         14. detsember 2018,
         millega sätestatakse sise-eeskirjad andmesubjektide teavitamise ning nende teatavate õiguste piiramise kohta isikuandmete töötlemisel kaubanduskaitset ja kaubanduspoliitikat käsitlevate uurimiste eesmärgil
         EUROOPA KOMISJON,
         võttes arvesse Euroopa Liidu toimimise lepingut, eriti selle artikli 249 lõiget 1,
         ning arvestades järgmist:
         
                     (1)
                  
                  
                     Komisjon juhib liidu kaubanduspoliitikat talle Euroopa Parlamendi ja nõukogu määruste (EL) 2015/478, (1) (EL) 2015/755, (2) (EL) 2016/1036, (3) (EL) 2016/1037 (4) kohaselt antud volituste raames.
                  
               
                     (2)
                  
                  
                     Paratamatult töödeldakse isikuandmeid Euroopa Parlamendi ja nõukogu määruse (EL) 2018/1725 (5) artikli 3 lõike 1 tähenduses eelkõige kaubanduskaitset käsitlevate uurimiste käigus. Komisjon kogub uurimise seisukohalt huvipakkuvat teavet, sealhulgas isikuandmeid. Vastavalt konfidentsiaalse teabe kaitsmise nõudele tuleb kogu teave, mille uurimisega seotud isik on kättesaadavaks teinud, teha viivitamata kättesaadavaks teistele uurimisega seotud huvitatud isikutele, tagades juurdepääsu mittekonfidentsiaalsele materjalile. Selline andmete edastamine on huvitatud isikute õigusnõuete kaitsmiseks vajalik ja seadusega nõutav. Komisjoni poolt kaubanduspoliitika ja kaubanduskaitse valdkonnas tehtava töö eest vastutab eelkõige kaubanduse peadirektoraat, kelle organisatsiooniüksused täidavad vastutava töötleja ülesandeid.
                  
               
                     (3)
                  
                  
                     Komisjoni töödeldavad isikuandmed on näiteks isikusamasuse tuvastamiseks vajalikud andmed, kontaktandmed, andmed ametialase tegevuse kohta ja andmed, mis on seotud või esitatud seoses uurimise esemega. Isikuandmeid hoitakse turvatud elektroonilises keskkonnas, et neile ei pääseks ebaseaduslikult juurde komisjoniga mitteseotud isikud või et neid sellistele isikutele ebaseaduslikult ei edastataks. Teatavad isikuandmed võib kanda eraldiseisvasse elektroonilisse keskkonda, millele on juurdepääs kindlal arvul uurimisest huvitatud isikutel. Isikuandmeid säilitatakse uurimise eest vastutavas komisjoni talituses uurimise lõpuni. Andmete halduslik säilitustähtaeg on viis aastat, mida hakatakse arvestama alates uurimise lõpust. Säilitustähtaja lõpus saadetakse juhtumiga seotud teave, sealhulgas isikuandmed komisjoni arhiivi (6).
                  
               
                     (4)
                  
                  
                     Oma ülesandeid täites on komisjon kohustatud austama füüsiliste isikute õigusi seoses isikuandmete töötlemisega nagu on ette nähtud Euroopa Liidu põhiõiguste harta artikli 8 lõikes 1 ja aluslepingu artikli 16 lõikes 1, ning määruses (EL) 2018/1725 sätestatud õigusi. Samal ajal peab komisjon järgima rangeid konfidentsiaalsuseeskirju, mis on sätestatud määruse (EL) 2016/1036 artiklis 19, määruse (EL) 2016/1037 artiklis 29, määruse (EL) 2015/478 artiklis 8 ja määruse (EL) 2015/755 artiklis 5.
                  
               
                     (5)
                  
                  
                     Teatavatel asjaoludel on vaja leida tasakaal andmesubjektidele määruse (EL) 2018/1725 alusel antud õiguste, uurimiste suhtes kohaldatava tõhususnõude ning teiste andmesubjektide põhiõiguste ja -vabaduste täieliku austamise vahel. Selleks on komisjonile määruse (EL) 2018/1725 artikli 25 lõike 1 punktidega c, g ja h ette nähtud võimalus piirata kõnealuse määruse artiklite 14–17, 19, 20 ja 35 ning artikli 4 lõike 1 punktis a sätestatud läbipaistvuspõhimõtte kohaldamist, kui asjaomased sätted on kooskõlas kõnealuse määruse artiklites 14–17, 19, 20 ja 35 sätestatud õiguste ja kohustustega.
                  
               
                     (6)
                  
                  
                     Selle tagamiseks, et kaubanduskaitset käsitlevad uurimised oleksid tõhusad ning vastaksid samal ajal määruses (EL) 2018/1725 (millega asendati Euroopa Parlamendi ja nõukogu määrus (EÜ) nr 45/2001 (7)) sätestatud isikuandmete kaitse standarditele, on vaja vastu võtta sise-eeskirjad, mille alusel komisjonil oleks võimalik piirata andmesubjektide õigusi kooskõlas määruse (EL) 2018/1725 artikli 25 lõike 1 punktidega c, g ja h.
                  
               
                     (7)
                  
                  
                     Seepärast tuleks kehtestada sise-eeskirjad, mis hõlmaksid kõiki andmetöötlustoiminguid, mida komisjon teeb oma uurimisülesannete täitmisel kaubanduskaitse valdkonnas. Neid eeskirju tuleks kohaldada nii enne uurimise algust kui ka uurimise ajal tehtavate andmetöötlustoimingute suhtes, samuti uurimistulemuste järelmeetmete kontrollimise käigus tehtavate andmetöötlustoimingute suhtes.
                  
               
                     (8)
                  
                  
                     Määruse (EL) 2018/1725 artiklite 14, 15 ja 16 järgimiseks peaks komisjon teavitama kõiki isikuid läbipaistval ja sidusal viisil nii oma tegevusest nende isikuandmete töötlemisel kui ka nende isikute õigustest, avaldades komisjoni veebisaidil isikuandmete kaitse põhimõtteid käsitleva teate. Komisjon peaks asjakohastel juhtudel kehtestama täiendavad kaitsemeetmed selle tagamiseks, et kõiki andmesubjekte teavitatakse eraldi ja sobivas vormis.
                  
               
                     (9)
                  
                  
                     Lisaks on komisjonil määruse (EL) 2018/1725 artikli 25 alusel võimalik piirata teabe edastamist andmesubjektidele ning asjaomaste andmesubjektide muude õiguste teostamist, et kaitsta komisjoni korraldatavaid kaubanduskaitset käsitlevaid uurimisi ning uurimisega seotud teiste isikute õigusi.
                  
               
                     (10)
                  
                  
                     Peale selle võib komisjonil olla tarvis piirata andmesubjektide õiguste kohaldamist tõhusa koostöö tagamise eesmärgil, et kaitsta teiste liidu institutsioonide, organite ja asutuste või liikmesriikide pädevate asutuste andmetöötlustoiminguid. Selleks peaks komisjon konsulteerima nende institutsioonide, organite ja asutustega piirangute kehtestamise põhjuste ning piirangute vajalikkuse ja proportsionaalsuse üle.
                  
               
                     (11)
                  
                  
                     Komisjonil võib samuti olla tarvis piirata andmesubjektide teavitamist ja nende muude õiguste kohaldamist seoses kolmandatelt riikidelt või rahvusvahelistelt organisatsioonidelt saadud isikuandmetega, et teha nende riikide või organisatsioonidega koostööd ning tagada seega liidu üldisest huvist kantud olulise eesmärgi järgimine. Teatavatel juhtudel on andmesubjekti huvid või tema põhiõigused rahvusvahelise koostöö huvist siiski olulisemad.
                  
               
                     (12)
                  
                  
                     Komisjon peaks kõiki piiranguid kohaldama läbipaistval viisil ning registreerima kõik kohaldatavad piirangud asjakohases dokumenteerimissüsteemis.
                  
               
                     (13)
                  
                  
                     Vastavalt määruse (EL) 2018/1725 artikli 25 lõikele 8 võivad vastutavad töötlejad andmesubjekti suhtes piirangu kohaldamise põhjusi käsitleva teabe esitamise edasi lükata, ära jätta või sellest keelduda, kui see teave kahjustaks mingil viisil piirangu eesmärki. See kehtib eelkõige määruse (EL) 2018/1725 artiklitega 16 ja 35 ette nähtud õiguste suhtes kohaldatavate piirangute korral.
                  
               
                     (14)
                  
                  
                     Selle tagamiseks, et andmesubjekti õigust saada määruse (EL) 2018/1725 artiklites 16 ja 35 sätestatud teavet piiratakse vaid seni, kuni selline piirang on komisjoni kaubanduskaitset käsitlevate uurimiste teostamiseks vajalik, peaks komisjon kehtestatud piirangud korrapäraselt läbi vaatama.
                  
               
                     (15)
                  
                  
                     Juhul kui piiratakse andmesubjekti muid õigusi, peaks vastutav töötleja hindama iga juhtumi korral eraldi, kas piirangu põhjuse teatamine kahjustaks piirangu eesmärki.
                  
               
                     (16)
                  
                  
                     Euroopa Komisjoni andmekaitseametnik peaks piirangute kohaldamise sõltumatult läbi vaatama, et tagada käesoleva otsuse järgimine.
                  
               
                     (17)
                  
                  
                     Määrus (EÜ) nr 45/2001 asendatakse määrusega (EL) 2018/1725 alates selle jõustumise kuupäevast, ilma üleminekuperioodita. Võimalus kohaldada andmesubjektide õiguste suhtes teatavaid piiranguid on sätestatud määruses (EÜ) nr 45/2001. Selleks et vältida kaubanduspoliitika ja kaubanduskaitset käsitlevate uurimiste ohtu seadmist, kohaldatakse käesolevat otsust alates määruse (EL) 2018/1725 jõustumise kuupäevast.
                  
               
                     (18)
                  
                  
                     Euroopa Andmekaitseinspektor esitas oma arvamuse 30. novembril 2018,
                  
               ON VASTU VÕTNUD KÄESOLEVA OTSUSE:
         
            Artikkel 1
            Reguleerimisese ja kohaldamisala
            
               1.   Käesolevas otsuses sätestatakse eeskirjad, mida komisjon peab järgima, kui ta teavitab andmesubjekte kooskõlas määruse (EL) 2018/1725 artiklitega 14, 15 ja 16 nende andmete töötlemisest komisjoni kaubanduspoliitikat ja kaubanduskaitset käsitlevate uurimiste raames.
               Käesolevas otsuses sätestatakse ka tingimused, mille korral komisjon võib kooskõlas määruse (EL) 2018/1725 artikli 25 lõike 1 punktidega c, g ja h piirata kõnealuse määruse artiklite 4, 14–17, 19, 20 ja 35 kohaldamist.
            
            
               2.   Käesolevat otsust kohaldatakse komisjonis toimuva isikuandmete töötlemise suhtes, mida komisjon teeb selleks, et teha talle määruste (EL) 2016/1036, (EL) 2016/1037, (EL) 2015/478 ja (EL) 2015/755 kohaselt antud ülesannete täitmiseks vajalikke toiminguid või mis on selliste toimingutega seotud.
            
            
               3.   Käesolevat otsust kohaldatakse kõikides komisjoni talitustes toimuva isikuandmete töötlemise suhtes niivõrd, kuivõrd töödeldakse isikuandmeid, mis sisalduvad teabes, mille komisjoni talitused peavad edastama komisjonile või mida komisjon on käesoleva artikli lõikes 2 osutatud toimingute teostamiseks või selliste toimingutega seoses juba töödelnud.
            
         
         
            Artikkel 2
            Kohaldatavad erandid ja piirangud
            
               1.   Määruse (EL) 2018/1725 alusel andmesubjektide õigusi puudutavate kohustuste täitmisel kaalub komisjon, kas oleks vaja kohaldada mõnd kõnealuses määruses sätestatud erandit.
            
            
               2.   Kui käesoleva otsuse artiklitest 3–7 ei tulene teisiti, võib komisjon piirata määruse (EL) 2018/1725 artiklite 14–17, 19, 20 ja 35 ning artikli 4 lõike 1 punktis a sätestatud läbipaistvuspõhimõtte kohaldamist, kui käesoleva otsuse sätted vastavad määruse (EL) 2018/1725 artiklites 14–17, 19, 20 ja 35 ette nähtud õigustele ja kohustustele ning kui nende õiguste teostamine ja kohustuste täitmine ohustaks komisjoni kaubanduspoliitika ja kaubanduskaitsemeetmete eesmärki või kahjustaks teiste andmesubjektide õigusi ja vabadusi.
            
            
               3.   Kui käesoleva otsuse artiklitest 3–7 ei tulene teisiti, võib komisjon piirata käesoleva artikli lõikes 2 osutatud õigusi ja kohustusi, mis on seotud teistelt liidu institutsioonidelt, organitelt ja asutustelt, liikmesriikide või kolmandate riikide pädevatelt asutustelt või rahvusvahelistelt organisatsioonidelt saadud isikuandmetega, järgmistel asjaoludel:
               
                           a)
                        
                        
                           kui nende õiguste teostamist ja kohustuste täitmist võiksid piirata teised liidu institutsioonid, organid ja asutused määruse (EL) 2018/1725 artiklis 25 osutatud muude õigusaktide alusel või kooskõlas selle määruse IX peatükiga või kooskõlas Euroopa Parlamendi ja nõukogu määrusega (EL) 2016/794 (8) või nõukogu määrusega (EL) 2017/1939 (9);
                        
                     
                           b)
                        
                        
                           kui liikmesriikide pädevad asutused võiksid piirata selliste õiguste teostamist ja kohustuste täitmist Euroopa Parlamendi ja nõukogu määruse (EL) 2016/679 (10) artiklis 23 osutatud õigusaktide alusel või selliste siseriiklike meetmete alusel, millega on üle võetud Euroopa Parlamendi ja nõukogu direktiivi (EL) 2016/680 (11) artikli 13 lõige 3, artikli 15 lõige 3 või artikli 16 lõige 3;
                        
                     
                           c)
                        
                        
                           kui nende õiguste teostamine ja kohustuste täitmine võiks ohtu seada komisjoni koostöö kolmandate riikide või rahvusvaheliste organisatsioonidega kaubanduskaitset käsitlevate uurimiste raames.
                        
                     Enne piirangute kohaldamist esimese lõigu punktides a ja b osutatud asjaoludel peab komisjon konsulteerima asjaomaste liidu institutsioonide, organite, asutuste või liikmesriikide pädevate asutustega, välja arvatud juhul, kui komisjoni jaoks on selge, et piirangu kohaldamine on ette nähtud mõne neis punktides osutatud õigusaktiga.
               Esimese lõigu punkti c ei kohaldata, kui andmesubjekti huvid või põhiõigused ja -vabadused on kaalukamad kui komisjoni huvi teha koostööd kolmandate riikide või rahvusvaheliste organisatsioonidega.
            
            
               4.   Lõigetega 1, 2 ja 3 ei piirata muude selliste komisjoni otsuste kohaldamist, millega on kehtestatud sise-eeskirjad andmesubjektide teavitamise ja teatavate õiguste piiramise kohta vastavalt määruse (EL) 2018/1725 artiklile 25 ja komisjoni kodukorra artiklile 23.
            
         
         
            Artikkel 3
            Andmesubjektide teavitamine
            
               1.   Komisjon avaldab oma veebisaidil isikuandmete kaitse põhimõtteid käsitleva teate, millega kõiki andmesubjekte teavitatakse komisjoni kaubanduskaitsega seotud tegevusest, mis hõlmab nende isikuandmete töötlemist. Komisjon peab asjakohastel juhtudel tagama, et andmesubjekte teavitatakse eraldi ja sobivas vormis.
            
            
               2.   Kui komisjon piirab täielikult või osaliselt selliste andmesubjektide teavitamist, kelle andmeid töödeldakse kaubanduspoliitikat või kaubanduskaitset käsitlevate uurimiste eesmärgil, dokumenteerib ja registreerib ta piirangu põhjused kooskõlas artikliga 6.
            
         
         
            Artikkel 4
            Andmesubjekti õigus andmetega tutvuda, neid kustutada ja nende töötlemist piirata
            
               1.   Kui komisjon piirab täielikult või osaliselt määruse (EL) 2018/1725 artiklites 17, 19 ja 20 osutatud õigusi andmetega tutvuda, neid kustutada või nende töötlemist piirata, teatab ta kohaldatavast piirangust ja selle peamistest põhjustest ning võimalusest esitada kaebus Euroopa Andmekaitseinspektorile või pöörduda õiguskaitsevahendi saamiseks Euroopa Liidu Kohtusse, kui ta vastab asjaomase andmesubjekti taotlusele andmetega tutvuda, need kustutada või nende töötlemist piirata.
            
            
               2.   Lõikes 1 osutatud piirangu kohaldamise põhjusi käsitleva teabe esitamise võib edasi lükata, ära jätta või sellest keelduda, kui see kahjustaks piirangu eesmärki.
            
            
               3.   Komisjon dokumenteerib piirangu põhjused kooskõlas artikliga 6.
            
            
               4.   Kui õigust andmetega tutvuda on täielikult või osaliselt piiratud, kasutab andmesubjekt oma õigust tutvuda andmetega Euroopa Andmekaitseinspektori vahendusel vastavalt määruse (EL) 2018/1725 artikli 25 lõigetele 6, 7 ja 8.
            
         
         
            Artikkel 5
            Andmesubjekti teavitamine isikuandmetega seotud rikkumistest
            Kui komisjon piirab andmesubjekti teavitamist isikuandmetega seotud rikkumistest, nagu on osutatud määruse (EL) 2018/1725 artiklis 35, dokumenteerib ja registreerib ta piirangu põhjused kooskõlas käesoleva otsuse artikliga 6.
         
         
            Artikkel 6
            Piirangute dokumenteerimine ja registreerimine
            
               1.   Komisjon dokumenteerib iga käesoleva otsuse alusel kohaldatava piirangu põhjused, sealhulgas hinnangu selle vajalikkuse ja proportsionaalsuse kohta, võttes arvesse määruse (EL) 2018/1725 artikli 25 lõike 2 asjakohaseid sätteid.
               Selleks tuleb dokumenteerida, kuidas õiguse teostamine ohustaks kaubanduspoliitika ja kaubanduskaitset käsitlevate uurimiste eesmärki või artikli 2 lõike 2 või 3 kohaselt kohaldatavate piirangute eesmärki või kuidas see kahjustaks teiste andmesubjektide õigusi ja vabadusi.
            
            
               2.   Põhjusi sisaldav dokument ning vajaduse korral ka asjakohaseid faktilisi ja õiguslikke asjaolusid sisaldavad dokumendid registreeritakse. Taotluse korral tehakse need kättesaadavaks Euroopa Andmekaitseinspektorile.
            
         
         
            Artikkel 7
            Piirangute kestus
            
               1.   Artiklites 3, 4 ja 5 osutatud piiranguid kohaldatakse seni, kuni kehtivad nende kohaldamise põhjused.
            
            
               2.   Kui artiklis 3 või 5 osutatud piirangu põhjus enam ei kehti, tühistab komisjon selle piirangu ja teatab andmesubjektile piirangu peamised põhjused. Samal ajal teatab komisjon andmesubjektile võimalusest esitada igal ajal kaebus Euroopa Andmekaitseinspektorile või pöörduda Euroopa Liidu Kohtusse.
            
            
               3.   Komisjon vaatab artiklites 3 ja 5 osutatud piirangute kohaldamise läbi iga kuue kuu tagant pärast nende vastuvõtmist ning siis, kui uurimine lõpetatakse. Pärast seda hindab piirangu kohaldamise/pikendamise vajalikkust üks kord aastas komisjon või vastutav töötleja.
            
         
         
            Artikkel 8
            Euroopa Komisjoni andmekaitseametniku teostatav läbivaatamine
            
               1.   Andmekaitseametnikku teavitatakse põhjendamatu viivituseta andmesubjektide õiguste piiramisest käesoleva otsuse alusel. Taotluse korral võimaldatakse andmekaitseametnikule juurdepääs põhjusi sisaldavale dokumendile ning kõigile asjakohaseid faktilisi ja õiguslikke asjaolusid sisaldavatele dokumentidele.
            
            
               2.   Andmekaitseametnik võib taotleda piirangute läbivaatamist. Andmekaitseametnikule tuleb taotletud läbivaatamise tulemustest kirjalikult teatada.
            
         
         
            Artikkel 9
            Jõustumine
            Käesolev otsus jõustub selle Euroopa Liidu Teatajas avaldamise päeval.
            Seda kohaldatakse alates 11. detsembrist 2018.
         
         
            Brüssel, 14. detsember 2018
            
               
                  Komisjoni nimel
               
               
                  president
               
               Jean-Claude JUNCKER
            
         
         
            (1)  Euroopa Parlamendi ja nõukogu 11. märtsi 2015. aasta määrus (EL) 2015/478 impordi ühiste eeskirjade kohta (ELT L 83, 27.3.2015, lk 16).
         
            (2)  Euroopa Parlamendi ja nõukogu 29. aprilli 2015. aasta määrus (EL) 2015/755 teatavatest kolmandatest riikidest pärit impordi ühiste eeskirjade kohta (ELT L 123, 19.5.2015, lk 33).
         
            (3)  Euroopa Parlamendi ja nõukogu 8. juuni 2016. aasta määrus (EL) 2016/1036 kaitse kohta dumpinguhinnaga impordi eest riikidest, mis ei ole Euroopa Liidu liikmed (ELT L 176, 30.6.2016, lk 21).
         
            (4)  Euroopa Parlamendi ja nõukogu 8. juuni 2016. aasta määrus (EL) 2016/1037 kaitse kohta subsideeritud impordi eest riikidest, mis ei ole Euroopa Liidu liikmed (ELT L 176, 30.6.2016, lk 55).
         
            (5)  Euroopa Parlamendi ja nõukogu 23. oktoobri 2018. aasta määrus (EL) 2018/1725, mis käsitleb füüsiliste isikute kaitset isikuandmete töötlemisel liidu institutsioonides, organites ja asutustes ning isikuandmete vaba liikumist, ning millega tunnistatakse kehtetuks määrus (EÜ) nr 45/2001 ja otsus nr 1247/2002/EÜ (ELT L 295, 21.11.2018, lk 39).
         
            (6)  Toimikute säilitamine komisjonis on reguleeritud üldise säilitustähtaegade loeteluga ehk loendi vormis regulatiivse dokumendiga (viimane versioon on avaldatud numbri SEC(2012) 713 all), millega on kehtestatud säilitustähtajad komisjoni eri liiki toimikute jaoks.
         
            (7)  Euroopa Parlamendi ja nõukogu 18. detsembri 2000. aasta määrus (EÜ) nr 45/2001 üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta (EÜT L 8, 12.1.2001, lk 1).
         
            (8)  Euroopa Parlamendi ja nõukogu 11. mai 2016. aasta määrus (EL) 2016/794, mis käsitleb Euroopa Liidu Õiguskaitsekoostöö Ametit (Europol) ning millega asendatakse ja tunnistatakse kehtetuks nõukogu otsused 2009/371/JSK, 2009/934/JSK, 2009/935/JSK, 2009/936/JSK ja 2009/968/JSK (ELT L 135, 24.5.2016, lk 53).
         
            (9)  Nõukogu 12. oktoobri 2017. aasta määrus (EL) 2017/1939, millega rakendatakse tõhustatud koostööd Euroopa Prokuratuuri asutamisel (ELT L 283, 31.10.2017, lk 1).
         
            (10)  Euroopa Parlamendi ja nõukogu 27. aprilli 2016. aasta määrus (EL) 2016/679 füüsiliste isikute kaitse kohta isikuandmete töötlemisel ja selliste andmete vaba liikumise ning direktiivi 95/46/EÜ kehtetuks tunnistamise kohta (isikuandmete kaitse üldmäärus) (ELT L 119, 4.5.2016, lk 1).
         
            (11)  Euroopa Parlamendi ja nõukogu 27. aprilli 2016. aasta direktiiv (EL) 2016/680, mis käsitleb füüsiliste isikute kaitset seoses pädevates asutustes isikuandmete töötlemisega süütegude tõkestamise, uurimise, avastamise ja nende eest vastutusele võtmise või kriminaalkaristuste täitmisele pööramise eesmärgil ning selliste andmete vaba liikumist ning millega tunnistatakse kehtetuks nõukogu raamotsus 2008/977/JSK (ELT L 119, 4.5.2016, lk 89).